BEGRUNDELSE

1.BAGGRUND FOR FORSLAGET

•Forslagets begrundelse og formål

Udenlandske direkte investeringer er en vigtig kilde til vækst, beskæftigelse og innovation og har altid været afgørende for den økonomiske og samfundsmæssige udvikling i Den Europæiske Union. Investeringerne har skabt store fordele for Unionen og dens borgere, de støtter målene i Kommissionens investeringsplan for Europa og bidrager til andre EU-projekter og -programmer. Derfor opretholder Unionen et åbent investeringsmiljø og er åben over for udenlandske investeringer.

I sit seneste oplæg om "styring af globaliseringen", som blev offentliggjort den 10. maj 2017, bekræftede Kommissionen, at åbenhed over for udenlandske investeringer er fortsat et centralt princip for EU og en vigtig kilde til vækst, samtidig med at det erkendes, at der er blevet udtrykt bekymring over udenlandske investorer, navnlig statsejede virksomheder, der overtager europæiske virksomheder med nøgleteknologier af strategiske årsager, og at EU's investorer har ofte ikke samme ret til at investere i det land, hvorfra investeringerne stammer. Kommissionen bekræftede, at disse problemer kræver omhyggelig analyse og passende foranstaltninger.

Unionens åbenhed over for udenlandske direkte investeringer vil ikke ændre sig, men den bør dog ledsages af stærke og effektive politikker til på den ene side at åbne andre økonomier og sikre, at alle følger de samme regler, og på den anden side at beskytte vigtige europæiske aktiver mod investeringer, der ville skade Unionens eller medlemsstaternes legitime interesser. Kommissionens meddelelse, der ledsager dette forslag, giver et bredt overblik over den politiske reaktion på globaliseringens udfordringer i forbindelse med udenlandske direkte investeringer. Dette forslag indeholder en politisk indsats for at beskytte legitime interesser med hensyn til udenlandske direkte investeringer, der giver anledning bekymring for sikkerheden eller den offentlige orden i Unionen eller medlemsstaterne.

Målet med dette udkast til forordning er at fastlægge regler for medlemsstaterne, og i visse tilfælde Kommissionen, vedrørende screening af udenlandske direkte investeringer i Den Europæiske Union, som samtidig giver medlemsstaterne mulighed for at tage højde for deres individuelle situationer og nationale forhold.

Forslaget til forordning giver retssikkerhed for medlemsstater, der har en screeningmekanisme for udenlandske direkte investeringer, eller som ønsker at indføre en sådan mekanisme, i lyset af Unionens enekompetence på området for den fælles handelspolitik, som omfatter udenlandske direkte investeringer, i henhold til artikel 3, stk. 1, litra e), og artikel 207, stk. 1, i Traktaten om Den Europæiske Unions funktionsmåde ("TEUF").

Det foreslåede gunstige regelsæt tager højde for eksisterende forskelle mellem medlemsstaterne i forbindelse med screening af udenlandske direkte investeringer. I dag har næsten halvdelen af medlemsstaterne indført screeningmekanismer, mens de øvrige medlemsstater ikke har en sådan mekanisme. De eksisterende screeningmekanismer er desuden kendetegnet ved forskelle i omfang og procedure: forudgående/efterfølgende, frivillig/obligatorisk meddelelse, generel/sektorspecifik dækning, virksomheder/aktiver, gældende for investeringer fra andre medlemsstater og tredjelande eller kun tredjelande osv.

Forslaget til forordning forpligter ikke medlemsstaterne til at indføre eller opretholde en screeningmekanisme for udenlandske direkte investeringer. Målet er at skabe et gunstigt regelsæt for medlemsstater, der allerede har indført eller ønsker at indføre en screeningsmekanisme, og sikre, at sådanne screeningsmekanismer overholder en række grundlæggende krav som f.eks. muligheden for domstolsprøvelse af afgørelser, ikke-diskrimination mellem forskellige tredjelande og gennemsigtighed.

Formålet er desuden at etablere en samarbejdsmekanisme mellem medlemsstaterne og Kommissionen, således at de kan informere hinanden om udenlandske direkte investeringer, der kan true sikkerheden eller den offentlige orden, og udveksle oplysninger i denne henseende. Samarbejdsmekanismen bør også give mulighed for indgående drøftelser mellem medlemsstaterne og Kommissionen og en bedre koordinering af screeningafgørelser, som træffes af den eller de berørte medlemsstater. Desuden bør samarbejdsmekanismen øge medlemsstaternes og Kommissionens kendskab til planlagte eller gennemførte udenlandske direkte investeringer, der kan påvirke sikkerheden eller den offentlige orden.

I forslaget til forordning fastsættes det endvidere, at Kommissionen kan foretage en screening af hensyn til sikkerheden og den offentlige orden, i tilfælde hvor en udenlandsk direkte investering kan påvirke projekter eller programmer af interesse for Unionen. Forslaget til forordning giver således mulighed for et supplerende redskab til at beskytte sådanne projekter og programmer sammen med den eksisterende sektorspecifikke EU-lovgivning.

For at opnå det planlagte samarbejde mellem medlemsstaterne og Kommissionen og for at en anden medlemsstat eller Kommissionen kan foretage en meningsfuld screening, i tilfælde hvor projekter og programmer af interesse for Unionen kan blive berørt, skal medlemsstaterne i henhold til forslaget til forordning informere andre medlemsstater og Kommissionen om udenlandske direkte investeringer, der er under screening inden for rammerne af deres nationale screeningmekanismer. De foreslåede samarbejdsmekanismer vil give en medlemsstat mulighed for at udtrykke betænkeligheder med hensyn til en udenlandsk direkte investering i en anden medlemsstat og fremsætte bemærkninger hertil. Samtidig kan Kommissionen afgive en ikkebindende udtalelse om sådanne udenlandske direkte investeringer. Endelig foreslås det, at medlemsstaterne og Kommissionen fra sag til sag kan anmode om visse grundlæggende oplysninger i forbindelse med en specifik udenlandsk direkte investering, således at de kan vurdere, hvorvidt en sådan investering påvirker eller truer med at påvirke sikkerheden eller den offentlige orden.

Dette forslag betragtes ikke som et initiativ under programmet for målrettet og effektiv regulering (Refit).